Armata rusă a susţinut sâmbătă că a preluat controlul asupra satului Ivanivske, lângă Bahmut, în estul Ucrainei, în ceea ce ar fi un nou avans într-o zonă importantă în care Rusia se află în ofensivă de mai multe săptămâni, relatează AFP, preluat de Agerpres.
Forţele Moscovei au "eliberat satul Krasnoe", fosta denumire rusească a localităţii Ivanivske, a anunțat Ministerul rus al Apărării.
La sfârşitul lunii februarie, Ucraina a raportat lupte grele în zonă, în timp ce soldaţii ruşi încercau să avanseze spre Ciasiv Iar, un oraş cheie, din Bahmut, ocupat din mai 2023.
Ceasiv Iar, care nu are în prezent decât câteva sute de locuitori faţă de 12.000 înainte de război, este cu regularitate bombardat de forţele ruse, iar multe clădiri de aici au fost distruse.
Localitatea este situată la circa 25 de kilometri de Kramatorsk, centru administrativ în regiunea Doneţk, ocupată în cea mai mare parte de către Rusia.